recursal/SuperWikiNEXT-32B huggingface dataset:
רפלקס מורו אצל תינוק
**רפלקס מוֹרוֹ** (**Moro**) הוא רפלקס מולד המתבטא בפרישת וקיפול זרועות ולעיתים בכי, המופיע אצל תינוקות בעת בהלה, למשל כתגובה לנפילת הראש אחורנית. הוא נראה בעל ערך הישרדותי פוטנציאלי, של היצמדות לאם או למטפל.

ניתן להבחין ברפלקס בצורתו הלא-שלמה כבר אצל פגים שנולדו לאחר השבוע ה-28 להיריון, והוא מופיע בצורתו המלאה אצל אלו שנולדו החל מהשבוע ה-34. הרפלקס בדרך כלל נעלם בגיל שישה חודשים.

הרפלקס מופיע בתגובה לרעש חזק ובלתי צפוי או כשהתינוק חש שהוא נופל. זהו ככל הנראה הפחד היחיד שאינו נלמד וקיים אצל תינוקות אדם מזמן לידתם.

הרפלקס תואר לראשונה על ידי רופא הילדים האוסטרי ארנסט מורו (1874–1951), והוא קרוי על שמו.

במחקר "אלברט הקטן" השתמשו באפקט מורו כדי להראות התניה קלאסית ולגרום לתינוק לפחד מעצמים פרוותיים לבנים.

החשיבות הרפואית של הרפלקס היא בהערכת האינטגרציה של מערכת העצבים המרכזית, שכן הרפלקס מורכב מארבעה חלקים ברורים:

1. בהלה
2. פרישת הזרועות
3. קיפול הזרועות
4. בכי (בדרך כלל)

העדרו של אחד המרכיבים (פרט לבכי) או אסימטריה בתנועות נחשבת לחריגה, כמו גם המשך קיומו של הרפלקס אצל תינוקות מבוגרים יותר, ילדים או מבוגרים.

קישורים חיצוניים
----------------

ויקישיתוף מדיה וקבצים בנושא **רפלקס מורו** בוויקישיתוף
* רוני שגב זכריה, ‏אינסטינקט בסיסי: 5 רפלקסים אצל תינוקות, באתר ‏מאקו‏, 12 בספטמבר 2011

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**קלאודיו ואסילה בוּמבה** (ברומנית: **Claudiu Vasile Bumba**; נולד ב-5 בינואר 1994 בבאיה מארה שברומניה) הוא כדורגלן רומני המשחק בעמדת הקשר ההתקפי בקבוצת קישווארדה. לזכות3ו הופעה בודדת במדי נבחרת רומניה.

קריירה
------

בומבה החל לשחק כדורגל במחלקת הנוער של את'לטיק קלאב סאטו מארה בעיר הולדתו. את הופעת הליגה הראשונה שלו במדי הקבוצה הבוגרת של המועדון ערך ב-10 באוקטובר 2009, כשהוא בן 15 בלבד. לאחר פירוק המועדון והקמתו מחדש, סייע בומבה לקבוצה להעפיל לליגה השנייה ברומניה.

בקיץ 2011 חתם בומבה בקבוצת טרגו מורש, וב-22 ביולי 2011, כשהוא בן 17 בלבד, ערך את הופעת הבכורה שלו בליגת העל הרומנית, במשחק נגד דינמו בוקרשט. באוקטובר 2011 כבש בומבה את שער הבכורה שלו בליגה, במשחק מול ספורטול סטודנסק. את עונת הבכורה שלו במדי טרגו מורש סיים בומבה עם 29 הופעות, בהן כבש שלושה שערים שלא מנעו מקבוצתו ירידה לליגת המשנה.

בקיץ 2012 הושאל בומבה לקבוצת רומא מהסרייה א' האיטלקית, תמורת 600 אלף אירו, אך הוא שיחק רק במדי קבוצת הנוער של המועדון. ב-6 בספטמבר 2012, אחרי שהחלים מפציעה, כבש בומבה שער בניצחון 1-2 על אינטר מילאנו בגמר הסופר קאפ לנוער.

לאחר שנה באיטליה חזר בומבה לטרגו מורש, ובעונת 2013/2014 כבש חמישה שערים ב-24 הופעות בליגת העל הרומנית. בינואר 2015 חתם לשלוש שנים באסטרה ג'יורג'יו, אך לאחר פחות מחודש חזר לטרגו מורש בעקבות הפרת החוזה. בסך הכל בעונת 2014/2015 כבש שבעה שערים ב-29 הופעות.

ב-19 ביוני 2015 הגיע בומבה לישראל וחתם לארבע שנים בקבוצת הפועל תל אביב. ב-1 באוגוסט 2015 ערך את הופעת הבכורה שלו במועדון, במשחק דרבי מול מכבי תל אביב במסגרת גביע הטוטו. את הופעת הבכורה שלו בליגת העל ערך בומבה ב-24 באוגוסט 2015, במשחק מול בית"ר ירושלים באצטדיון טדי, במסגרת המחזור הראשון של עונת 2015/2016. ב-28 בספטמבר 2015 הבקיע לראשונה במדי הפועל תל אביב, כשכבש צמד שערים בניצחון 1-3 על בני יהודה. בסך הכל ערך בעונתו הראשונה במועדון 27 הופעות בליגה, בהן כבש שני שערים. בתחילת עונת 2016/2017 כבש שער אחד בארבע הופעות בליגת העל, אך לאחר שהקבוצה נכנסה להליך של פירוק עזב את המועדון.

בפברואר 2017 חזר בומבה לרומניה וחתם בקבוצת דינמו בוקרשט, ועד תום העונה כבש שני שערים בתשע הופעות בליגה. בתחילת עונת 2017/2018 ערך ארבע הופעות במדי הקבוצה, אך ב-21 בספטמבר 2017 עזב את המועדון וחתם בקונקורדיה קיאז'נה, גם היא מהליגה הבכירה ברומניה, ובמדיה כבש שבעה שערים ב-27 הופעות עד תום העונה.

ב-21 ביולי 2018 חתם בומבה בקבוצת אדנאספור מליגת המשנה בטורקיה, ולאחר עונה אחת הצטרף לקישווארדה מליגת העל ההונגרית.

### נבחרת רומניה

בומבה שיחק בכל הנבחרות הצעירות של רומניה, ובינואר 2012 ערך את הופעת הבכורה שלו במדי הנבחרת הבוגרת של רומניה, במשחק נגד נבחרת טורקמניסטן.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  עמית גולדשטיין‏, הפועל תל אביב: קלאודיו בומבה חתם לארבע שנים, מיחאי פינטילי לשלוש, באתר וואלה!‏, 19 ביוני 2015

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קלאודיו בומבה"**.
**חסן אלבסרי** (בערבית, حسن البصري; תעתיק מדויק: חסן אל-בצרי) היה איש דת מוסלמי, סגפן, תאולוג, פוסק הלכה, שופט ומיסטיקן, מהדור השני של המוסלמים, אשר נקראו "א-תאבעון".

מעטים מאוד מכתביו המקוריים של חסן שרדו. הפתגמים והאמירות שלו בנושאים שונים הועברו בעיקר דרך מסורות בעל פה על ידי תלמידיו הרבים.

חייו
----

חסן נולד באל-מדינה בשנת 642. אמו הייתה העוזרת של אחת מנשותיו של מוחמד, בעוד שאביו היה עבד ממוצא פרסי. חסן גדל באל-מדינה, עד שמשפחתו עברה לבצרה. כשהוא גדל, החל חסן להיות נערץ באופן נרחב בגלל נאמנותו הבלתי מתפשרת לדרכו של מוחמד.

בשנת 656, עבר חסן לבצרה שבעיראק, שם הוא החל ללמוד את ההלכה האסלאמית, חדית', והחל להתעמק ביסודותיה של השפה הערבית.

בצעירותו השתתף חסן במסעות הכיבוש במזרח איראן (663 לערך) ועבד כסוחר תכשיטים, זאת לפני שנטש את חיי העסקים והצבא כדי להקדיש את כל זמנו לסגפנות ולימודים רוחניים. הוא היה חבר של מוחמד בן סירין אך בהמשך חייו הם נפרדו.

בשנת 720, מונה חסן להיות השופט של בצרה.

חסן אל-בסרי נפטר ב-15 באוקטובר 728, בגיל 86.

השפעתו על המיסטיקה האסלאמית
---------------------------

אף על פי שאף אחד מכתביו המלאים של חסן אלבסרי על מיסטיקה לא שרדו, ידוע שהוא הנחה כמה דורות של תלמידים, הן במדעי הדת הרגילים, והן במה שעתיד היה להיקרא "סופיות", משום כך הוא מכונה על רבים "הדיקן הגדול של הסופים", וגם "הפטריארך של המיסטיקה האסלאמית". מתוך המידע ששרד מדרשותיו, ברור כי אחד ההיבטים העיקריים בהגותו המיסטית של חסן אלבסרי הייתה תמיכתו הנלהבת בסגפנות. ניתן לראות את זה בבירור באחד המשפטים המפורסמים שלו שבו הוא אומר "עליך לחיות בעולם הזה כאילו מעולם לא דרכת בו, ובעולם הבא כאילו מעולם לא עזבת אותו". אמירה חשובה נוספת שלו בנושא היא אמירה "מי שמכיר את אלוהים אוהב אותו, ומי שמכיר את העולם נמנע ממנו".

חסן אלבסרי היה מהתומכים הגדולים של השימוש בחרוזי תפילה ככלי עזר לזיקר. אחת האמירות המפורסמות שלו בנושא היא "דבר שהשתמשנו בו בתחילת הדרך, אין לנו כוונה לנטוש בסופה. אני אוהב לזכור את האל בלבי, בידי ובלשוני". כתוצאה מהדוגמה של מורים רוחניים מוקדמים כמו חסן, השימוש בחרוזי תפילה נפוץ מאוד במיינסטרים הסוני והשיעי.

קישורים חיצוניים
----------------

* חסן אלבסרי, באתר אנציקלופדיה בריטניקה (באנגלית)

הערות שוליים
------------

1. ↑  Right pronunciation of Hasan al-Basri - page 13, www.rightpronunciation.com
2. ↑  Al-Hasan Al-Basri, Islamweb (באנגלית)
3. ↑  Kayhan Life, The Gonabadi Dervishes: Gnostics, Royal Advisors, Political and Religious Adversaries, KAYHAN LIFE, ‏2018-03-20 (באנגלית)
4. ↑  **THE BIOGRAPHIES OF THE ELITE LIVES OF THE SCHOLARS, IMAMS & HADITH MASTERS: Biographies of The Imams & Scholars**, Zulfiqar Ayub, 2015-05-02. (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298050805171
* BnF: cb15124679b (data)
* GND: 118901095
* ISNI: 0000 0000 7144 8102
* LCCN: nr90001141
* NKC: jx20060322006
* NTA: 075269392
* SUDOC: 122261178
* TDVİA: hasan-i-basri
* VIAF: 90045570
* WorldCat: lccn-nr90001141

 |
**סקוט דייוויד ברייר** (באנגלית: **Scott David Berrier**) הוא קצין בדימוס בדרגת לוטננט גנרל בצבא ארצות הברית. בתפקידו האחרון כיהן כראש סוכנות הביון של משרד ההגנה האמריקני.

ביוגרפיה
--------

ברייר סיים ב-1983 תואר ראשון בהיסטוריה מאוניברסיטת ויסקונסין-סטיבנס פוינט והתגייס לצבא ארצות הברית.

הוכשר כקצין מודיעין, הוצב באלסקה ושירת בדיוויזיה החי"ר השישית. ב-1989 עבר לרגימנט הריינג'רס ה-75, שימש עוזר קמ"ן הרגימנט וקצין המודיעין של הגדוד השלישי. ב-1992 הוצב בגדוד המודיעין 107 של הדיוויזיה השביעית. ב-1997 מונה לקצין מבצעים בחטיבת המודיעין ה-504 של הקורפוס השלישי. ב-1999 עבר לפיקוד מרכז ושימש בין השאר קצין המודיעין של פיקוד המבצעים המיוחדים של הפיקוד במהלך מלחמת אפגניסטן.

ב-2002 מונה למפקד גדוד המודיעין 110 בדיוויזיה ההררית העשירית. ב-2004 מונה לקצין המודיעין של הדיוויזיה ה-25. ב-2006 מונה למפקד חטיבת המודיעין 501 של הארמייה השמינית המוצבת בדרום קוריאה.

ב-2011 מונה לקצין המודיעין של פיקוד המרכז. ב-2014 מונה לקצין המודיעין של כוחות הקואליציה והכוחות האמריקאים באפגניסטן. ב-2015 מונה למפקד המרכז למצוינות במודיעין בפורט הואצ'וקה שבאריזונה. ב-2018 מונה לקצין המודיעין של המטות המשולבים. ב-2020 מונה לראש סוכנות הביון של משרד ההגנה האמריקני.

ברייר בעל תואר שני באוניברסיטת מרכז מישיגן ותואר שני בלימודי אסטרטגיה ממכללת המלחמה של הצבא. נשוי לאנני והם הורים לשני בנים.

קישורים חיצוניים
----------------

ויקישיתוף מדיה וקבצים בנושא **סקוט ברייר** בוויקישיתוף
* ביוגרפיה באתר סוכנות הביון של משרד ההגנה האמריקני
* ביוגרפיה
הרב **אריה ליב ליפקין** (זאגר ה'ת"ר – וקשנה כ"ז בתשרי ה'תרס"ג) היה רב ליטאי, מחבר ספרי הלכה קבלה ועוד, ומהדיר ספרות תורנית.

ביוגרפיה
--------

נולד בזאגר בשנת ה'ת"ר לרבי ידידיה ליפמן ליפקין, בנו של רבי זאב ליפקין מחבר הגהות "בן אריה" על התלמוד. דודו (אחי אביו) היה רבי ישראל מסלנט, ורבי אריה ליב קיבל מתורתו. כיהן כרב בכמה עיירות בליטא: פאפעלאן, קרטינגה ווקשנה. היה שותף לעריכה ולהוצאה לאור של ספרים רבים, כשהערותיו משולבות בהם. בין הספרים שערך: "אמרי נועם", חידושי הגר"א על מסכתות התלמוד, הגהות סבו, "בן אריה", על התלמוד ועל הרי"ף והרמב"ם. סייע לרבי שמואל לוריא שהוציא לאור את כתבי הרמח"ל בהגהת התוכן ובעריכת הכתבים.

הרב יצחק בלאזר כתב בספרו "פרי יצחק" שמותרת הדלקת נרות שבת גם זמן מועט לאחר תחילת שקיעת החמה, וזאת על פי שיטת רבנו תם בעניין זמן בין השמשות. הרב ליפקין כתב לו מכתב בתגובה ובו התריע שהדלקת נרות כזו כרוכה בחילול שבת, ואם אין נוהגים כשיטת רבנו תם, נמצא שמחללים את השבת לשתי השיטות. יש מי שטוען שנושא זה היה בין הסיבות שגרמו לרבי יצחק בלאזר לעזוב את פטרבורג, משום שבה לא ניתן לקיים צאת שבת על פי שיטת רבנו תם.

נפטר בוקשנה בכ"ז בתשרי ה'תרס"ג, ושם נטמן. חתנו, רבי יקותיאל זלמן לויטס מילא את מקומו ברבנות העיר וקשנה.

כתביו
-----

מלבד ספרים רבים שערך, פרסם בחייו מספר ספרים:
ספרו "אור היום" עוסק בזמני היום בהלכה (בין היתר הוא נוקט כשיטת הגר"א בזמן צאת הכוכבים, ולא כשיטת רבנו תם). ספרו "דברי ידידיה" הוא פירוש למגילת שיר השירים. את הספר "כללי התחלת החכמה", כללים נחוצים למתחילים בלימוד הקבלה פרסם בעילום שמו.

לאחר פטירתו פרסם חתנו מתוך כתביו את הספר "חידושי אגדות מהרא"ל" ובו חידושים על אגדות התלמוד.

קישורים חיצוניים
----------------

* הרב דוד קמנצקי, קונטרס "ממעמקי לב": לזכרו של רבי אריה ליב ליפקין, **ישורון** כג (אלול תשע"א), כולל: "הגאון המקובל רבי אריה ליב ליפקין זצ"ל" (עמ' קל–קנ) ו"חידושי מהרא"ל ליפקין" (עמ' קנז–קעו), באתר היברובוקס
* ידיעה על פטירתו, בעיתון המליץ
* ידיעה על פטירתו, בעיתון הצפירה
* הרב משה ברוך קופמאן, **החשבון והמציאות - ניצוצי אורה מספר 'אור היום'**, מתוך גיליון "עלה זית"

ספריו
* ליפקין, אריה ליב, **אור היום**, באתר היברובוקס
* ליפקין, אריה ליב, **חידושי אגדות מהרא"ל**, באתר היברובוקס
* ליפקין, אריה ליב, **דברי ידידיה**, באתר היברובוקס
* רבי אריה ליב ליפקין, **כללי התחלת החכמה**, בויקיטקסט
* **ברייתא דשמואל הקטן עם ביאור שבילי המאורות**, באתר דעת

הערות שוליים
------------

1. ↑  למשל בהקדמת ספרו "אור היום" הוא מביא מדודו ומסבו בעל ה"בן אריה", שההולכים בשיטת הגר"א לקולא צריכים לנהוג כמותו גם לחומרא
2. ↑  ראו כאן
3. ↑  ראו כאן בדברי חתנו
4. ↑  ראו כאן
5. ↑  פרי יצחק סימן ז, באתר היברובוקס
6. ↑  ראו במכתב הרב ליפקין בסוף ספר "אור היום" במהדורה החדשה, ובשו"ת בית אב סימן טו סוף אות ז

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007504563805171
* ISNI: 0000 0000 5105 5256
* LCCN: nr93008380
* VIAF: 26933885
* WorldCat: lccn-nr93008380

 |
**ויסנטה גואיטה פאנדרו** (בספרדית: **Vicente Guaita Panadero**; נולד ב-18 בפברואר 1987) הוא כדורגלן ספרדי המשחק בעמדת השוער בקבוצת סלטה ויגו מלה ליגה.

קריירת כדורגל
-------------

גואיטה, נולד בטורנט שבוולנסיה, וגדל מחלקת הנוער של ולנסיה.  
 בעונת 2008/2009 גואיטה קודם לקבוצה הבוגרת של ולנסיה בשנת 2008 בעקבות פרישתו של סנטיאגו קניסארס.
וכאשר כשטימו הילדברנד הודח מהסגל על ידי המאמן אונאי אמרי הוא מילא את מקומו.
  
גואיטה ערך את הופעתו הבכורה בקבוצה הבוגרת ב-2 באוקטובר 2008 במסגרת הליגה האירופית בניצחון 1–2 על מאריטימו. אבל לאחר חתימת סזר סאנצ'ס הוותיק מטוטנהאם במהלך העונה, והתאוששותו של רנאן בריטו הוא נשאר כשוער שלישי עד תום העונה.
  
בעונת 10–2009 לאחר שסזר סאנצ'ס חידש את החוזה שלו בשנה נוספת, והחתמתו של מיגל אנחל נדאל ממיורקה גואיטה והצטרף בהשאלה לרקראטיבו ולבה.
בחודשי נובמבר ודצמבר 2010 הודות לפציעות של סזר סאנצ'ס ומיגל אנחל נדאל גואיטה שיחק במספר משחקים בעמדת השוער בוולנסיה, ובעיקר בלט בניצחון 1–2 נגד אלמריה בליגה הספרדית ובתיקו 1-1 נגד מנצ'סטר יונייטד במסגרת הליגה האירופית.
  
ב-2 באפריל 2011 הוא סבל את מאובדנו של אביו כתוצאה מהתקף לב (היה רק בן 46) ועל ידי הנחיית המאמן אונאי אמרי סזר סאנצ'ס הוחזר לעמדת השוער.

בשנת 2014 חתם בחטאפה. ב-24 באוגוסט ערך את הופעתו הבכורה בחטאפה בהפסד 1–3 לסלטה ויגו. ב-9 ביוני 2018 חתם גואיטה לשלוש שנים בקריסטל פאלאס. ב-1 בספטמבר 2023 חזר לספרד וחתם לשנתיים בסלטה ויגו.

תארים
-----

אישיים
* בשנת 10–2009 זכה בפרס ריקרדו זאמורה במסגרת הליגה הספרדית השנייה

קישורים חיצוניים
----------------

ויקישיתוף מדיה וקבצים בנושא **ויסנטה גואיטה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* סטטיסטיקות בקריירה
**הפצה מוגבלת של סרטים** היא אסטרטגיית הפצת סרטים שבה הוצאת סרט חדש מתבצעת במספר מועט של בתי קולנוע, בדרך כלל בשווקים מטרופוליניים גדולים. מאז 1994, הוצאה קולנועית מוגבלת בארצות הברית ובקנדה מוגדרת כסרט שיצא בפחות מ-600 בתי קולנוע.

הפצה הדרגתית
------------

הפצה הדרגתית היא סוג של הפצה מוגבלת שבה סרט נפתח בפחות בתי קולנוע (בדרך כלל 599 או פחות) מאשר מהדורה רחבה. אם הסרט צובר מוניטין וביקורות חיוביות, הוא מופץ בהדרגה לעוד בתי קולנוע, ככל שמסע הפרסום צובר תאוצה. לסרט מצליח ששוחרר בצורה זו יש אפילו אפשרות להתרחב להפצה רחבה.

היתרון של האסטרטגיה הזו הוא שעלויות השיווק נשמרות עד לרגע שבו נבדקת מראש מידת ההצלחה של הסרט, כאשר המפיץ יכול להגדיל את הפרסום ולדחוף להפצה רחבה יותר רק אחר כך, כדי שאם הסרט לא יצליח הוא יוכל לפרוש מהקמפיין, ובכך למזער את הוצאות הפרסום.

בשלבים המוקדמים של הוצאה הדרגתית, מדד המפתח הוא ממוצע ההכנסות לכל קולנוע, ולא סך ההכנסות כולן. סרטים עצמאיים שצברו ממוצעים גבוהים לכל קולנוע נתפסים כמועמדים סבירים להוצאה רחבה יותר מוצלחת. מפיץ המשתמש באסטרטגיית שחרור זו חייב לדאוג לא להתרחב מהר מדי בשלבים המוקדמים כדי למנוע מהקהל להתפזר ליותר מדי בת קולנוע, מה שיפחית את ממוצע הצופים בכל קולנוע, ויגרום לסרט להיחשב פחות מוצלח.

קישורים חיצוניים
----------------

| עיינו גם בפורטל: |
| --- |
|  | **פורטל קולנוע** |

הערות שוליים
------------

1. ↑  Carl DiOrio, Indie distrib Premiere in need of cash, Variety, ‏2002-09-27 (באנגלית אמריקאית)
2. ↑  {{Cite news|work=[[Dae+in+history#v=onepage&q=&f=false= 112]}}
3. ↑  Kerrigan, Finola (2009). *Film Marketing*. Butterworth-Heinemann. ISBN 978-0-7506-8683-9.
‏**קרל ניקרסון לואלין** (באנגלית: **Karl Nickerson Llewellyn**; ‏22 במאי 1893 – 13 בפברואר 1962) היה משפטן אמריקאי בולט השייך לאסכולה של ריאליזם משפטי.

ביוגרפיה
--------

קרל לואלין נולד בסיאטל וגדל בברוקלין. הוא למד בקולג' של אוניברסיטת ייל ואחר כך בבית הספר למשפטים של ייל, שם הוא היה עורכו של כתב העת למשפטים של ייל, ובן חסותו של ארתור לינטון קורבין, שהיה מלומד החשוב בתחום דיני חוזים. 

בשנת 1925 הצטרף לואלין לסגל בית הספר למשפטים של אוניברסיטת קולומביה, שם הוא לימד עד לשנת 1951, אז הוא הצטרף לבית הספר למשפטים של אוניברסיטת שיקגו. בעודו בקולומביה נהפך לואלין לאחד ממלומדי המשפט החשובים ביותר בני דורו, והיה דמות חשובה בוויכוח שנערך לגבי ריאליזם משפטי. הוא שירת כמנסחו העיקרי של "קוד המסחר האחיד" (UCC). הוא נישא לפרופסורית עמיתה, סויה מנצ'יקוף, שהייתה אף היא ממנסחי קוד המסחר, ונהפכה להיות דיקן בית הספר למשפטים של אוניברסיטת מיאמי.

לואלין והריאליזם המשפטי
-----------------------

לואלין והריאליזם המשפטי הקנו משקל רב יותר לעובדות של המקרה הפרטי מאשר לחוקי המשפט הכלליים. לפי גרסת האסכולה הריאליסטית, החוק אינו מדע דדוקטיבי. לואלין ידוע באמרתו (בהתייחס לשופטים, שוטרים, לבלרים, סוהרים ועורכי דין): "מה שהפקידים הללו עושים הוא, לפי דעתי, החוק עצמו" (Bramble Bush, p. 3). בעוד גישה זו של הגדרת החוק ספגה ביקורת כלוקה בחסר מידי ה.ל.א. הארט בספרו רעיון החוק, הייתה לה השפעה משמעותית על תורת המשפט באופן כללי. אכן, נטען שהפוזיטיביזם המשפטי לפי גישתו של הארט קרוב יותר לריאליזם המשפטי מכפי שנראה היה בתחילה. תגובתו של הארט לבעיה של חוקי משפט חייבה את השופטים להסתמך עליהם ובעת ובעונה אחת הייתה הפכפכה וטענה שחוקים נוצרים בהתאם להקשר והם אינם חקוקים בסלע. כאן הוא טען כי חוקים מנחים התנהגות משום תפקודם בהקשר של לקיחתם כהנחות מובנות מאליהן, עמדה הרחוקה מזו שהוא טען כי הוא נמנע ממנה.

פרסומים נבחרים
--------------

* 1989: *The Case Law System in America*, translated by Karl Nickerson, edited and with an introduction by Paul Gewirtz, University of Chicago Press;
* 1962: *Jurisprudence: Realism in Theory and Practice* (1962);
* 1960: *The Common Law Tradition-Deciding Appeals* (1960);
* 1941: *The Cheyenne Way* (with E. Adamson Hoebel) (1941),
* 1930: *The Bramble Bush: On Our Law and Its Study* (1930), written especially for first-year law students.

קישורים חיצוניים
----------------

* Introduction to Llewellyn at Answers.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007272606005171
* BnF: cb12277547z (data)
* GND: 119182327
* ISNI: 0000 0001 1061 4581
* LCCN: n85098478
* NKC: mub2017944283
* NTA: 068263287
* SNAC: w6df7hhm
* SUDOC: 031590454
* Trove: 1238382
* VIAF: 49285552
* WorldCat: lccn-n85098478

 |
**סאן אוף דורק** היא להקת פופ-פאנק בריטית שהוקמה על ידי ג'יימס בורן.

שמה של הלהקה בא מהסרט "מותק, הילד השתגע", שם נאמר "Son Of Dork". הלהקה הוקמה אחרי שלהקתו הקודמת של בורן, באסטד, התפרקה בינואר 2005 עקב עיזבתו של צ'ארלי סימפסון (שהצטרף ללהקה פייטסטאר). 

האלבום הראשון של הלהקה, "Welcome to Loserville", יצא לאור בנובמבר 2005 ובלטו בו הסינגלים "Ticket Outta Loserville" ו-""Eddie's Song" אשר הגיעו, בהתאמה, למקומות ה-3 וה-6 במצעד הסינגלים הבריטי.

לאחר כמה חודשים של השערות על פירוק הלהקה, ב-11 ביולי 2007, הודיע דייוויד ויליאמס באתר המייספייס של הלהקה, כי הלהקה התפרקה. מספר שעות לאחר מכן, הודיע בורן כי הלהקה לא התפרקה. מאוחר יותר, הודיע ויליאמס כי הוא עוזב את הלהקה, מכיוון שהוא לא רוצה להיות בלהקה שלא פעילה כבר יותר משנה. ויליאמס חבר כעת בלהקת "Kobe". באוקטובר 2007, הודיע כריס לאונרד שהוא עוזב גם כן את הלהקה.

בורן שהה במשך רוב שנת 2007 בארצות הברית, שם עבד עם אמנים ועם הלהקה של חברתו "AvenueB". בנוסף, הוא החל לבצע הופעות אקוסטיות לבד במנהטן, והוציא שיר שנקרא "Loser with No Life".

מאז שנת 2008 הלהקה לא פעילה, ובורן עוסק בקידום קריירת הסולו שלו, לאחר שהופיע מספר פעמים בניו יורק.

חברי הלהקה
----------

* ג'יימס בורן - סולן, גיטרה חשמלית
* סטיב ראשטון - סולן, גיטרה בס
* דני הול - תופים

### חברים לשעבר

* כריס לאונרד - קולות רקע, גיטרה חשמלית
* דייוויד ויליאמס - גיטרה

דיסקוגרפיה
----------

### אלבומים

* 2005: *Welcome to Loserville*

### סינגלים

* 2005: *Ticket Outta Loserville*
* 2006: *Eddies Song*

קישורים חיצוניים
----------------

* אתר האינטרנט הרשמי של סאן אוף דורק

* סאן אוף דורק, באתר Last.fm (באנגלית)

* סאן אוף דורק, באתר AllMusic (באנגלית)

* סאן אוף דורק, באתר MusicBrainz (באנגלית)

* סאן אוף דורק, באתר Discogs (באנגלית)

* סאן אוף דורק, באתר Songkick (באנגלית)

* סאן אוף דורק, באתר Genius

* סאן אוף דורק, באתר SecondHandSongs
* פורום הלהקה בתפוז

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0001 1981 7692
* LCCN: no2011074436
* MusicBrainz: efb6b5f8-c14a-4c6d-aeda-941ea56aee07
* VIAF: 170799894
* WorldCat: lccn-no2011074436

 |
**כריסטופר (כריס) אנדרו איגן** (באנגלית: **Christopher Egan**; נולד ב-29 ביוני 1984) הוא שחקן קולנוע וטלוויזיה אוסטרלי. הוא ידוע בעיקר ממשחקו באופרת הסבון "קרוב רחוק", כניק סמית', וכדייוויד שפרד בסדרת הדרמה "מלכים" של רשת NBC‏.

ביוגרפיה
--------

איגן נולד בסידני, ניו סאות' ויילס שבאוסטרליה ובצעירותו הופיע בכמה פרסומות ודגמן אך החל להופיע כשחקן בהפקות ברחוב גלן במחזות "עלובי החיים" ו"סיפור הפרברים". החל משנת 2000 הוא הופיע בטלוויזיה, באופרת הסבון "קרוב רחוק", בה שיחק את ניק סמית' למשך שלוש שנים. הוא עבר ללוס אנג'לס ב-2003 כדי להתקדם מבחינה מקצועית.

סרטו הראשון היה העיבוד לסרטו של כריסטופר פאוליני מ-2006 בה שיחק את בן דודו של אראגון (אדוארד ספלירס), רוראן. באותה שנה השתתף בסדרה "אוורווד", בתור ניק בנט.

בשנת 2007 שיחק בסרט השלישי בסדרת "האויב שבפנים" בתפקיד מייקי.

ב-2009 השתתף בסרט האוסטרלי "Crush" בתפקיד ראשי. שנה לאחר מכן השתתף בסרט "מכתבים לג'ולייט", לצד אמנדה סייפריד וונסה רדגרייב בתור צ'ארלי.

בשנים 2014–2015 שיחק בשתי עונות של סדרת המדע הבדיוני "דומיניון", בתור סמל ראשון אלכס לנון.

פילמוגרפיה
----------

### קולנוע

| שנה | סרט | תפקיד | הערות |
| --- | --- | --- | --- |
| 2006 | אראגון | רוראן |  |
| *Alpha Male* | פליקס |  |
| 2007 | שטח בתולין | דיונאו |  |
| האויב שבפנים: השמדה | מייקי |  |
| 2009 | *Crush* | ג'וליאן |  |
| 2010 | מכתבים לג'ולייט | צ'ארלי |  |

### טלוויזיה

| שנה | סדרה | תפקיד | הערות |
| --- | --- | --- | --- |
| 2003-2000 | קרוב רחוק | ניק סמית' | 97 פרקים |
| 2005 | אימפריה | אגריפה | מיני-סדרה; 3 פרקים |
| 2006 | אוורווד | ניק בנט | 2 פרקים |
| נעלמים | בן וילסון | תפקיד ראשי; 12 פרקים |
| 2009 | מלכים | דייוויד שפרד | תפקיד ראשי; 13 פרקים |
| 2015-2014 | דומיניון | אלכס לנון | תפקיד ראשי; 2 עונות |
| 2015 | *The Prince* | זאק | סרט טלוויזיה של The WB |
| TBA | *Interface* | פין | תפקיד ראשי; 9 פרקים |

קישורים חיצוניים
----------------

ויקישיתוף מדיה וקבצים בנושא **כריסטופר איגן** בוויקישיתוף
* כריסטופר איגן, ברשת החברתית אינסטגרם
* כריסטופר איגן, במסד הנתונים הקולנועיים IMDb (באנגלית)
* כריסטופר איגן, באתר AllMovie (באנגלית)
* כריסטופר איגן, במסד הנתונים הקולנועיים KinoPoisk (ברוסית)

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 11015332
* BNE: XX5195015
* BnF: cb16956453q (data)
* GND: 1074777689
* ISNI: 0000 0001 1792 8735
* LCCN: no2010163664
* NKC: xx0170651
* NTA: 392062925
* SUDOC: 219901767
* VIAF: 136467060
* WorldCat: lccn-no2010163664

 |
זנים רבים של משמשים מיובשים נמכרים באוזבקיסטן
 משמשים מיובשים מצופים בשוקולד, סוג פופולרי של מוצר קונדיטוריה ברוסיה ובקזחסטן
**משמשים מיובשים** (באנגלית: **Dried apricot**) הם פרי מיובש של עץ המשמש.

מאפיינים
--------

כאשר הפרי המיועד לייבוש מטופל בגופרית דו-חמצנית (SO₂), הצבע הכתום של הפרי מובלט. פרי אורגני שאינו מטופל באדי גופרית הוא בצבע כהה יותר ובעל מרקם גס יותר. בדרך כלל, ככל שהצבע בהיר יותר, כך תכולת SO2 גבוהה יותר.

משמשים תורבתו במרכז אסיה מאז העת העתיקה, והמיובשים היו מצרך חשוב בדרך המשי. הם יכולים להיות מועברים למרחקים עצומים בשל חיי המדף הארוכים שלהם. לפני המאה ה-20, הם היו בכל מקום באימפריה הרוסית באימפריה העות'מאנית, והפרסית.

בתקופה האחרונה, קליפורניה הייתה היצרנית הגדולה ביותר, לפני שמקום ראשון זה נכבש על ידי טורקיה, שבה כ-95% מייצור המשמש היבש מסופק על ידי מחוז מלטיה.

ייבוש
-----

משמשים קטנים מיובשים בדרך כלל בשלמותם. זנים גדולים יותר מיובשים בחצאים, ללא הגוגואים. במדינות ברית המועצות לשעבר, הראשונים ידועים כ-uryuk (урюк), ומשמשים בעיקר להכנת לפתנים, והאחרונים כ-kuraga (курага). זנים ים תיכוניים או טורקיים של משמשים מיובשים בדרך כלל בשלמותם ולאחר מכן מגולענים, ואילו זני קליפורניה נחתכים לחצי ומגולענים לפני הייבוש. מזונות אתניים המבוססים על משמש מיובש כוללים qubani ka metha בהודו וצ'אמוי במקסיקו.

משמשים מיובשים הם מקור חשוב לקרוטנואידים (ויטמין A) ואשלגן. בשל היחס הגבוה בין סיבים לנפח, הם משמשים לפעמים כדי להקל על עצירות או לגרום לשלשול. למשמשים מיובשים בדרך כלל אין תוספת סוכר ויש להם מדד גליקמי נמוך. שיעור הלחות המרבי המותר בטורקיה לאחר הייבוש הוא 25%.

לקריאה נוספת
------------

* רשימת מזונות יבשים

קישורים חיצוניים
----------------

ויקישיתוף מדיה וקבצים בנושא **משמש מיובש** בוויקישיתוף

הערות שוליים
------------

1. ↑  Bittman, Mark (2011-12-19). *How to Cook Everything Vegetarian: Simple Meatless Recipes for Great Food* (באנגלית). Houghton Mifflin Harcourt. ISBN 978-0544186958.
2. ↑  *The Oxford Companion to American Food and Drink* (ed. Andrew F. Smith). Oxford University Press, 2007. מסת"ב 9780195307962. Page 22.
3. ↑  Esengun, Kemal; Gündüz, Orhan; Erdal, Gülistan (בפברואר 2007). "Input–output energy analysis in dry apricot production of Turkey". *Energy Conversion and Management*. **48** (2): 592–598. doi:10.1016/j.enconman.2006.06.006. `{{cite journal}}`:  (עזרה)
4. ↑  *Консервирование. Большая книга рецептов* (ברוסית). Litres. 2015-04-22. ISBN 9785457428713.
5. ↑  "Does Apricot Origin Matter?: Can California and Mediterranean dried apricots be used interchangeably?". *Cook's Illustrated*. במרץ 2014. נבדק ב-7 ביוני 2018. `{{cite journal}}`:  (עזרה)
6. ↑  Ellison, Bronwyn. "About Dried Apricots". *LIVESTRONG.COM*. נבדק ב-2016-05-08.
7. ↑  Karin Cadwell, Edith White. *The Natural Laxative Cookbook*. Sterling Pub Co Inc, 1995. מסת"ב 9780806913445. Page 17.
8. ↑  Ellison, Bronwyn. "About Dried Apricots". *livestrong.com*. נבדק ב-14 באפריל 2018. `{{cite web}}`:  (עזרה)
9. ↑  AgricultureKey. "Turkish Dried Apricot". *www.agriculturekey.com*. אורכב מ-המקור ב-2016-03-05. נבדק ב-2016-05-08.
**מולי (שמואל) שפירא** (13 בספטמבר 1942 – 3 בינואר 2024) היה איש רדיו ישראלי, ראש מחלקת התרבות בגלי צה"ל.

ביוגרפיה
--------

מולי שפירא נולד בכפר מל"ל וגדל בתל אביב. בראשית שנות השישים, שירת בלהקת פיקוד צפון. לאחר שחרורו מצה"ל למד משפטים והוסמך כעורך דין, אך עסק במקצוע זה זמן קצר מאוד בשירות המבחן.

שפירא הצטרף לצוות תחנת גלי צה"ל בסוף שנות ה-60 ובמשך כארבעים שנותיו בתחנה מילא מספר רב של תפקידים, בעיקר כעורך תוכניות. בשנת 1999 מונה לראש חטיבת התרבות והבידור בתחנה, לאחר שניהל את מחלקת התרבות משלהי שנות השבעים ויזם מופעים רבים שהופצו על גבי תקליטורים. הוא ערך תוכניות רבות, בהן "ציפורי לילה" ו"בילוי היום", והגיש את תוכנית התרבות "בילוי נעים" ששודרה בימי שישי. שפירא הכתיב את הקו התרבותי והבידורי של התחנה וכונה בתואר "צאר התרבות של גלי צה"ל". באוקטובר 2009 פרש מתפקיד ראש מחלקת התרבות, אך הוא המשיך בהגשת תוכניתו השבועית "בילוי נעים" עד 9 בדצמבר 2016. בשנים 2016–2018 הגיש את התוכנית במתכונת מקוצרת בימי שבת, ולאחר מכן חזר לרצועה בימי שישי בשיתוף יואב גינאי בחלוקת שעות נפרדת.

ב-2009 הוענק לשפירא פרס אמ"י למפעל חיים. הוא זכה גם בפרס סוקולוב למפעל חיים ופרס מפעל חיים מטעם האקדמיה הישראלית לתיאטרון, שהוענק לו ב-2007, על אף שאינו איש תיאטרון פעיל אלא עיתונאי.

ב-2019 הופסקה עבודתן של חיילות כמפיקות ברצועת התרבות שהגיש שפירא, בשל הערות מיניות מצדו.

ב-3 בינואר 2024, נפטר שפירא לאחר שחלה התדרדרות במחלה הנוירולוגית שממנה סבל.

חיים אישיים
-----------

שפירא היה נשוי לכרמלה ואביו של השחקן ומגיש הטלוויזיה דן שפירא. התגורר בתל אביב. אחיו הוא עמוס שפירא, פרופסור למשפטים.

שפירא היה ידוע כאוהד של קבוצת הכדורגל הפועל תל אביב, שבחרה להקדיש לזכרו פוסט זיכרון.

קישורים חיצוניים
----------------

ויקישיתוף מדיה וקבצים בנושא **מולי שפירא** בוויקישיתוף
* ראיון מוקלט עם מולי שפירא  בתוכנית ציפורי לילה מתגעגעות בהגשת רועי בר נתן ושחר סגל
* ערן סויסה, בילוי נעים בפנסיה: מולי שפירא פורש, באתר nrg‏, 2 במרץ 2009
* מרב יודילוביץ', פרס מפעל חיים למולי שפירא, באתר ynet, 31 במאי 2009
* אתר למנויים בלבד  רענן שקד, מוליטאלנט, באתר "ידיעות אחרונות", 13 בינואר 2017

הערות שוליים
------------

1. ↑  רן בוקר, איש הרדיו מולי שפירא הלך לעולמו בגיל 81, באתר ynet, 3 בינואר 2023
2. ↑  "מה קורה בגלי צה"ל? מערכת של הטרדות מיניות, התעמרות והדרה", באתר פוליטיקלי קוראת, ‏4 בינואר 2022
3. ↑  רן בוקר, "הערות פוגעניות": למה הפסיקו מפיקות גל"צ לעבוד עם מולי שפירא?, באתר ynet, 8 בספטמבר 2019
4. ↑  קולו נדם: איש הרדיו מולי שפירא הלך לעולמו בגיל 81, באתר ישראל היום, 3 בינואר 2023
5. ↑  חשבון הטוויטר הרשמי של הפועל תל אביב, פוסט זיכרון, באתר טוויטר, ‏4 בינואר 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012340576305171
* MusicBrainz: 299a5c86-844a-49f7-b278-b60b30797f7d
* VIAF: 1719168290787057610004
* WorldCat (עם VIAF): 1719168290787057610004

 |
**מיכאל (מייק) גולדמן** (10 בספטמבר 1952 – 7 באוקטובר 1973) היה קצין שריון בצה"ל ששימש מפקד מחלקת טנקים בגדוד 198 של חטיבה 460, ועוטר בעיטור העוז על נסיונותיו הנשנים לחלץ פצועים תחת אש ממעוז "מפרקת", על אף שהמעוז כותר.

ביוגרפיה
--------

גולדמן נולד ב-10 בספטמבר 1952 בפורט אליזבת, דרום אפריקה, לנעמי ולחיים. משפחתו עלתה לארץ בשנת 1953, והתיישבה בעיר טבריה שם למד בבית הספר היסודי-ממלכתי ד'. בתיכון למד גולדמן במחזור ט"ז של פנימייה הצבאית לפיקוד שליד בית הספר הריאלי העברי בחיפה.

בנובמבר 1970 התגייס גולדמן. תחילה שירת בחיל המודיעין בשל האסתמה ממנה סבל, ולאחר מכן עבר הסבה ועבר לחיל השריון, שם עבר קורס מקצועות וקורס צניחה, ונשלח לקורס קצינים אותו סיים בהצטיינות. לאחר שסיים את קורס קציני שריון הוצב בחטיבה 460.

במלחמת יום הכיפורים לחם גולדמן בחזית המצרית. ב-7 באוקטובר לחמה מחלקתו באזור מעוז "מפרקת" על גדות תעלת סואץ. במהלך הלחימה ביצע גולדמן שתי גיחות אל תוך המעוז, שכבר היה מכותר, בהן פינה פצועים תחת אש. בעת שניסה להיכנס אל המעוז בשלישית נפגע גולדמן ונהרג.

לאחר שנפל הועלה בדרגה לדרגת סגן, והוענק לו עיטור העוז.

> 
> תיאור המעשה: ביום י' בתשרי התשל"ד (6 באוקטובר 1973) שימש סגן מיכאל גולדמן ז"ל מ"מ בגדוד טנקים. בליל י"א בתשרי התשל"ד (7 באוקטובר 1973) לחם סגן מיכאל גולדמן ז"ל באזור מָעוז "מפרקת", על קו המים, בניסיון לבלום צליחת המצרים למעוז. סגן מיכאל גולדמן ז"ל נכנס פעמיים למעוז על מנת ליצור קשר עם אנשי המעוז כדי לפנות את הפצועים, אף על פי שהמעוז כולו היה כבר מכותר בכוחות אויב שנכנסו גם לחפרות הקשר. בניסיונו השלישי להיכנס למעוז - נפגע ונהרג. במעשיו אלה גילה אומץ לב, אחוות לוחמים ודבקות במשימה.
> 
> 
> 
> — מרדכי גור, רב־אלוף, ראש המטה הכללי
>

קישורים חיצוניים
----------------

* קורות החיים של מיכאל (מייק) גולדמן, באתר "יזכור" של משרד הביטחון
* מיכאל גולדמן, באתר הגבורה
* תיק הנופל של מיכאל גולדמן, באתר "בהשקט ובבטחה"
* אריק בנדר, ‏זיכרון גורלי: סיפורם של קציני השריון הצעירים שנפלו בתעלה, באתר מעריב אונליין, 28 באפריל 2020

הערות שוליים
------------

1. ↑  מיכאל (מייק) גולדמן, באתר "בהשקט ובבטחה"

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מיכאל גולדמן"**.
גל T רגיל
באלקטרוקרדיוגרפיה, **גל T** באק"ג מייצג את הרה-פולריזציה של החדרים. נהוג לחלק את גל ה-T לחלקו הראשון (עד הקודקוד) הנמצא יחד עם מקטע ST בתקופה הרפרקטורית המוחלטת ואת חלקו השני (מהקודקוד עד הסוף) לתקופה רפרקטורית יחסית. במצב תקין, גל ה-T הוא חיובי במרבית הלידים באק"ג, שכן הזרם בגל ה-T הוא שלילי ועובר לכיוון ההפוך מזרם הדה-פולריזציה של הלב ועקב השליליות הכפולה, הוא מוצג כגל חיובי. עם זאת, גל T שלילי הוא מצב נורמלי בליד AVR וב-V1 גל ה-T עשוי להיות חיובי, שלילי או בי-פאזי. בנוסף, לעיתים גל ה-T יכול להיות שלילי באופן מבודד בלידים III, aVL או aVF.

גל T שלילי (המכונה גם "גל T הפוך") נחשב לא תקין אם ההיפוך עמוק יותר מ-1 מ"מ בתרשים האק"ג. גלי T הפוכים בלידים שאינם V1 עד V4 נמצאו כקשורים לסיכון מוגבר למוות ממקור לבבי. גלי T הפוכים הקשורים לסימנים ותסמינים לבביים (כאבים בחזה ואוושה לבבית) מרמזים על איסכמיה בשריר הלב. תסמונת ולנס הנגרמת כתוצאה מפגיעה בעורק היורד האחורי, גורמת להופעה של גלי T הפוכים סימטריים ב-V2-4 בעומק של יותר מ-5 מ"מ ב-75% מהמקרים, בעוד ש ב-25% מהמקרים הנותרים תהיה מורפולוגיה בי-פאזית של גלי T. שינויים אופייניים בקרדיומיופתיה היפרטרופית יכללו היפוך גלי T גדולים בלידים הצדדיים I, aVL, V5 ו-V6. במקרים של עיבוי חדר ימין, גלי T הופכים יהיו בלידים V1-3. שינויים דומים יופיעו בחסם צרור הולכה שמאלי וימני. בתסחיף ריאתי, גל T יכול להיות הפוך סימטרית בלדים V1-4, אך סינוס טכיקרדיה היא בדרך כלל הממצא השכיח יותר. היפוך גלי T קיים רק ב-19% מהמקרים של תסחיף ריאתי קל, וב-85% מהמקרים בתסחיף ריאתי חמור. בנוסף, היפוך גלי T יכול להתקיים גם בלידים III ו-aVF.

שני הגורמים העיקריים לגלי T בי-פאזים הם איסכמיה בשריר הלב והיפוקלמיה כשבאיסכמיה גלי ה-T עולים ואז יורדים ובהיפוקלמיה הם יורדים ואז עולים. גל T נחשב שטוח כאשר הוא בין -1.0 מ"מ ל-+1.0 מ"מ גובה בתרשים האק"ג. היפוקלמיה או טיפול בדיגיטליס עלול לגרום לגל T שטוח עם גל U בולט. ככל שההיפוקלמיה מחמירה בהדרגה, גל T הופך שטוח יותר בעוד שגל U הופך בולט יותר, עם צניחה עמוקה יותר של מקטע ST. בהרעלת דיגיטליס, תהיה צניחת מקטע QT, גל T שטוח וגל U בולט עם מרווח QT קצר.

קישורים חיצוניים
----------------

ויקישיתוף מדיה וקבצים בנושא **גל T** בוויקישיתוף

הערות שוליים
------------

1. ↑  Haarmark C, Graff C, Andersen MP (2010). "Reference values of electrocardiogram repolarization variables in a healthy population". *Journal of Electrocardiology*. **43** (1): 31–39. doi:10.1016/j.jelectrocard.2009.08.001. PMID 19740481.`{{cite journal}}`: תחזוקה - ציטוט: שימוש בפרמטר authors (link)
2. ↑  "Physiology: Cardiovascular".
3. 1 2  Wei Qin, Lin; Swee, Guan Teo; Kian Keong, Poh (2013). "Electrocardiographic T wave abnormalities" (PDF). *Singapore Medical Journal*. **54** (11): 606–610. doi:10.11622/smedj.2013218. נבדק ב-18 באפריל 2018. `{{cite journal}}`:  (עזרה)
4. 1 2  Hanna, E.B.; Glancy, D.L. (2011). "ST-segment depression and T-wave inversion: Classification, differential diagnosis, and caveats". *Cleveland Clinic Journal of Medicine*. **78** (6): 404–14. doi:10.3949/ccjm.78a.10077. PMID 21632912.

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**אורי גולדפרב** (6 בנובמבר 1945 – 19 באוקטובר 1973) היה קצין שריון בדרגת רב-סרן בצה"ל, שלחם במערכה בחזית הצפון במלחמת יום הכיפורים ונפל בקרב. על פעולתו בימי המלחמה עוטר גולדפרב בעיטור העוז.

ביוגרפיה
--------

אורי גולדפרב נולד בעיר בודפשט שבהונגריה לנשקה וצבי גולדפרב, שהיו ניצולי השואה ופעילים במחתרת החלוצית בהונגריה בתקופת השואה.

משפחתו של אורי עלתה לארץ ישראל בשנת 1947 והתיישבה בקיבוץ פרוד. למד בבית הספר היסודי בקיבוצו ובבית הספר התיכון בקיבוץ גינוסר וכן במכללת תל חי. היה חבר תנועת הנוער העובד והלומד ובהמשך הדריך גרעין נח"ל של תלמידי בית הספר החקלאי כדורי שנועד להגיע לקיבוץ פרוד.

לאחר גיוסו לצה"ל ב-1964 התנדב לשרת בחטיבת הצנחנים ולימים הוסמך לקצין. השתתף במלחמת ששת הימים. לאחר תום השירות הסדיר סיים קורס מפקדי פלוגות שריון. במהלך מלחמת ההתשה התנדב לשרת כ"נמר" ופיקד על מעוז שעל גדות תעלת סואץ.

בקיבוצו הקים גולדפרב את ענף הכותנה וריכז אותו וגם שימש כמרכז העבודה במשק. עבד במשך שנה כקצין ביטחון בחברת אל על.

האנדרטה לזכר חללי גדוד 61, שבה מונצח גם גולדפרב, על ציר המפלים (כביש 808) ברמת הגולן
### במלחמת יום הכיפורים

במלחמת יום הכיפורים שירת גולדפרב כקצין המבצעים של גדוד הטנקים 61 בחטיבה 205. חטיבתו נקראה להשתתף במתקפת הנגד של צה"ל ברמת הגולן. בכתב העיטור שניתן לו נכתב כי ב-7 באוקטובר, לאחר קרב קשה מול מגנן נגד טנקים לפני תל פארס, ארגן את חילוצם של טנקים שנותרו ללא דלק, כשהוא מהלך ברגל וחשוף להפגזות במשך כשלוש שעות. ב-10 באוקטובר ניהל את חילוץ הטנקים התקועים של חטיבתו ופינה חללים מתוך טנקים שנפגעו, גם זאת תחת אש ארטילרית כבדה. ב-18 באוקטובר נטל את הפיקוד על גדודו לאחר שמפקד הגדוד משה מלר לקה בהתייבשות. באותו יום הוטל עליו להשתתף בראש פלוגה מהגדוד בכיבוש הכפר אום בוטנה. למחרת, במהלך הקרב, נפגע הטנק שלו והוא נהרג. לאחר נפילתו הועלה לדרגת רב-סרן.

לאחר המלחמה הובא אורי גולדפרב לקבורה בקיבוצו פרוד. הניח הורים, אח ואחות.

בשנת 1975 עוטר גולדפרב לאחר מותו בעיטור העוז על פעולתו במהלך המלחמה.

הנצחה
-----

שמו של גולדפרב הונצח על גבי אנדרטאות אחדות, לרבות אנדרטת יד לשריון, אנדרטת גדוד 61 ברמת הגולן, אנדרטה לזכר חללי חטיבה 205 בכניסה למחנה החטיבה, סמוך לצומת פלוגות, אנדרטה בקיבוצו והאנדרטה לזכר נופלי התנועה הקיבוצית ביערות מנשה.

קישורים חיצוניים
----------------

* קורות החיים של אורי גולדפרב, באתר "יזכור"
* נוסח העיטור של אורי גולדפרב, באתר הגבורה

הערות שוליים
------------

1. ↑  עזרא ינוב, חיילים ואנשי מילואים התנדבו, מעריב, 27 בנובמבר 1969
2. ↑  אנדרטה לחללי חטיבה 205 - צומת פלוגות, אתר יד לשריון

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007300829205171
* ISNI: 0000 0000 7954 3323
* VIAF: 121340798
* WorldCat (עם VIAF): 121340798

 |
אין תמונה חופשיתאין תמונה חופשית
**ברוך (בלה) גלי** (14 בספטמבר 1913 – 23 בפברואר 2006) היה פרופסור לפתולוגיה, הפקולטה לרפואה, הטכניון, ניהל את המכון הפתולוגי ברמב"ם - הקריה הרפואית לבריאות האדם בין השנים 1948–1970 והיה הפתולוג הראשון בחיפה.

קורות חיים
----------

גלי נולד בעיר פיסקה באימפריה האוסטרו-הונגרית, בן בכור מבין שלושה ילדים. כשהיה בן שנתיים עברה משפחתו לבודפשט.

גלי התחיל את לימודי הרפואה באיטליה: בפדובה באוניברסיטת פדובה ובהמשך סיים את לימודי הרפואה בעיר בארי ב"אוניברסיטת בארי" בשנת 1937.

בשנת 1937 התחתן עם שושנה, שהייתה סטודנטית לרוקחות מארץ ישראל.

### בישראל

במרץ 1938 עלה לארץ ישראל בעקבות רעייתו שושנה.

עבד במחלקה הכירורגית בבית החולים הדסה בחיפה, בניהולו של הד"ר דניאל (פריץ) פייזר.

בין השנים 1939–1943 התמחה במכון הפתולוגי בניהולו של הפרופ' שלמה פרנקו בבית החולים הדסה בירושלים.

בין השנים 1943–1948 עבד בחיפה בבית החולים "בתר" ו"רוטישילד" כמנהל המכון הפתולוגי.

גלי היה פעיל בשורות מד"א והפלמ"ח בתקופת המאורעות.

בין השנים 1948–1980 ניהל גלי את המכון הפתולוגי בבית החולים רמב"ם.

בסוף שנות ה-60 של המאה ה-20 גלי היה בין המייסדים של הפקולטה לרפואה בטכניון וכן כיהן כפרופסור לפתולוגיה בבית ספר לרפואה בטכניון.

בין השנים 1980–1993 היה מנהל אדמיניסטרטיבי של בית האבות של הרופאים "מעון הרופא".

גלי היה פעיל בהסתדרות הרפואית בישראל וארגון הרופאים עובדי המדינה.

גלי נפטר ב-23 פברואר 2006 (כ"ה בשבט תשס"ו). נטמן בבית הקברות כפר סמיר (שדה יהושע).

משפחה
-----

רעייתו שושנה לבית וייס נפטרה ב-1978. לזוג 2 בנות.

התחתן בשנית עם שרה בינדר שהייתה אחות אחראית של חדרי הניתוח ב-בית חולים הכרמל.

קישורים חיצוניים
----------------

* ממחקריו של גלי באתר PubMed

הערות שוליים
------------

1. ↑  נסים לוי, יעל לוי, "רופאיה של ארץ-ישראל 1948-1799", איתי בחור - הוצאה לאור, מהדורה שנייה, מרץ 2012, ערך: גלי ברוך (בלה) פרופ', עמודים 155-156
2. ↑  מאיר הראובני, ביה"ס לרפואה בחיפה פותח שעריו, למרחב, 9 באוקטובר 1969
3. ↑  קברו של פרופ' ברוך גלי בבית הקברות כפר סמיר (שדה יהושע) אתר billiongraves.com/grave
**גולן מלול** (נולד ב-27 באוקטובר 1969) הוא כדורגלן עבר ישראלי, ששיחק בעמדת השוער, וכיום הוא מאמן שוערים. מלול מזוהה בעיקר עם קבוצת מכבי פתח תקווה, בה שיחק במצטבר כ-10 עונות.

קריירה
------

גולן מלול נולד בעפולה לאב יליד מרוקו ואם ילדית תוניסיה. הוא גדל במחלקת הנוער של מכבי עפולה, ובמקביל לשירותו הצבאי נרכש על ידי מכבי חיפה, שם היה שוערו המחליף של בוני גינצבורג. עונה לאחר מכן עבר להפועל פתח תקווה, שם היה שוערו המחליף של רפי כהן. לאחר מכן עבר לבית"ר ירושלים, שם שיחק בתור שוערה הראשי של הקבוצה, תחת המאמן זאביק זלצר. בעונה זו נשרה הקבוצה לליגת המשנה. לאחר מכן הצטרף מלול למכבי יבנה, שעלתה לליגת העל באותה העונה.

ב-1992 עבר מלול למכבי פתח תקווה, שם שיחק כעשור רצוף, והיה אחד מהשחקנים הבולטים והיציבים שלה לאורך שנות ה-90. לאחר מכן שיחק מלול במכבי יפו ובית"ר עפולה. הוא פרש מכדורגל ב-2008, לאחר מכן חזר מפרישה ב-2012 ושיחק עד 2013 במכבי נצרת עילית מליגה ג', לאחר מכן פרש סופית מכדורגל פעיל רשמי.

לאחר הפרישה
-----------

לאחר פרישתו ממשחק פעיל התנתק מלול לזמן מה מעולם הכדורגל וחזר בתשובה, ומספר שנים לאחר מכן החל לאמן שוב בקבוצות בוגרים ונוער של הפועל נצרת עילית, הפועל מגדל העמק ועירוני טבריה בתור מאמן שוערים ומאמן שוערים לנוער. כיום מלול בין היתר מאמן שוערים אישי.

חיים אישיים
-----------

מלול גרוש והוא אב לשני ילדים מנישואיו. בנו של מלול, אלמוג מלול, שוער כדורגל גם הוא, ומשחק במכבי קביליו יפו. למלול בן נוסף שנולד לאחר גירושיו.

אחיו של מלול, יגאל, נהרג בתאונת דרכים בזמן שירותו הצבאי.

קישורים חיצוניים
----------------

* גולן מלול, ברשת החברתית פייסבוק
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר FootballDatabase.eu
* פרופיל השחקן באתר מוזיאון הפועל פתח תקווה

הערות שוליים
------------

1. ↑  רון עמיקם, מאיר גבאי, רוני דיאון, **אני אוהב אותך בית"ר – תולדות בית"ר ירושלים**, פרק אחרון סטטיסטיקה, רשימת שחקני בית"ר ירושלים בכל הזמנים, גולן מלול עם 69 הופעות, עמוד 268, הוצאת Media41LTD
2. ↑  מגזין פתיחת עונה של עיתון חדשות, 5 באוקטובר 1990, בית"ר ירושלים, תאריך הלידה של גולן מלול 27.10.69
3. 1 2 3 4  אשר גולדברג‏, "רדפתי אחרי ארמלי עם נשק, הוא ברח לרכב", באתר וואלה!‏, 18 באוגוסט 2023
4. ↑  בגיל 37 גולן מלול הולך ברגל למשחקים ועובד במשמרות, באתר וואלה!‏, 9 בנובמבר 2006
5. ↑  בגיל 42: גולן מלול עושה קאמבק, באתר וואלה!‏, 22 בנובמבר 2012
6. ↑  הקאמבק של גולן מלול במדי מכבי נצרת עילית, באתר בלינקר, ‏22 בנובמבר 2012
הנסיך (אנ') **מִיכַל גַדְאוֹן הִירוֹניים רַדְזִיוִיל** (בפולנית: **Michał Gedeon Hieronim Radziwiłł**; ‏24 בספטמבר 1778 – 24 במאי 1850), היה אציל פולני וגנרל פולני-ליטאי. לאחר מרד נובמבר נגד האימפריה הרוסית ב-1831, הוא פיקד לזמן קצר על הצבא הפולני.

קורות חיים
----------

מיכל גדאון רדזיוויל נולד ב-24 בספטמבר 1778 בוורשה למיכל הירונים רדזיוויל (אנ') (1744–1831) ולהלנה לבית פז'דז'יצקה (אנ') (1753–1821) כבן למשפחת רדזיוויל מניאסוויז', ואחיו של אנטון היינריך רדזיוויל.

רדזיוויל השתתף במרד קושצ'ושקו שנכשל (1794). הוא השתתף במרד הפולני (אנ') נגד פרוסיה ב-1806. בינואר 1807 הוא היה קולונל ומפקד בלגיון-דו-נורד, חלק מצבא נפוליאון, ולאחר מכן הגדוד החמישי של הרגלים (דוכסות ורשה). הוא השתתף במצור על גדנסק, ולאחר מכן הוצב עם הגדוד שלו בגדנסק. בשנת 1811 הוא מונה לגנרל-דה-בריגד. במלחמת רוסיה–צרפת (1812) פיקד על חטיבת הרגלים ב"דיוויזיה הפולנית" של הגנרל גראנדז'אן בקורפוס הארמייה העשירית של ז'אק מקדונלד (אנ'). הוא התבלט בקרב סמולנסק ואחר כך במצור על גדנסק ב-1813 (תחת הגנרל ז'אן ראפ), וכאשר המבצר נכנע הוא נפל בשבי.

לאחר הקמת ממלכת פולין בשליטת רוסיה הוא שוחרר מהצבא ב-1815 בדרגת מפקד דיוויזיה, והתיישב בנייבורוב (אנ'). באותה שנה נישא לרוזנת אלכסנדרה סטצקה (1796–1864). איתה נולדו לו הבן קרול (Karol‏; 1821–1886) ובת. במרד נובמבר בשנים 1830–1831 הוא היה לזמן מה המפקד העליון של הכוחות הפולניים והמפקד הפולני בקרב גרוכוב (אנ') שהסתיים ללא הכרעה. לאחריו הוא התחנן לשווא להסכם שלום, ולאחר שלא קיבלו את דעתו הוא התפטר מתפקידו ושירת בצבא הפולני כחייל פשוט. לאחר כישלון המרד הוגלה לירוסלבל ברוסיה. משנת 1836 הוא התגורר בוורשה, שם מת ב-24 במאי 1850.

קישורים חיצוניים
----------------

ויקישיתוף מדיה וקבצים בנושא **מיכל גדאון רדזיוויל** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 1247756866
* ISNI: 0000 0004 0936 787X
* RKD: 459749
* VIAF: 302762507
* WorldCat: viaf-302762507

 |
**עודד אמיר** (1 במאי 1950 – 17 באוקטובר 1973) היה לוחם בקומנדו הימי שנהרג במלחמת יום הכיפורים. על לחימתו במבצע ליידי בפורט סעיד במלחמה זו קיבל את עיטור הגבורה.

ביוגרפיה
--------

אמיר נולד בקיבוץ גשר הזיו לגאולה ושמואל. למד במשק בכיתות היסודיות והמשיך את לימודיו בתיכון האזורי סולם צור.

אמיר גויס לצה"ל בתחילת נובמבר 1968 והתנדב לקומנדו הימי בחיל הים. לאחר שסיים את הטירונות נשלח לקורס קצינים וזכה להערכה רבה על שירותו. הוא לקח חלק בפעולות ומבצעים שזיכוהו בתעודות ומכתבי הוקרה ממפקד חיל הים והרמטכ"ל.

במלחמת יום הכיפורים השתתף במבצע ליידי בו פיקד על כוח הפשיטה של הקומנדו הימי שחדר מבעד לרשת הפלדה שבפתח נמל פורט סעיד. הוא היה בחוליה אחת מתוך שתי חוליות של צמד לוחמים. יחד עם רב-סמל עלי קמחי היה אחראי להצמדת מוקש עלוקה לסטי"ל אוסה ולסט"ר. אמיר וקמחי הצמידו את המטענים למטרות אך לא שבו לנקודת האיסוף ולא ידוע מה עלה בגורלם. השניים נפגעו, ככל הנראה, מהשלכת מטעני העומק בתוך נמל פורט סעיד והוכרזו כנעדרים.

בתיאור המעשה נכתב:

> 
> במהלך קרבות מלחמת יום הכפורים פיקד סרן אמיר עודד ז"ל על כוח של צוללים, שחדר לתוך נמל פורט סעיד ופגע ב-3 כלי-שיט מלחמתיים של האויב, אף על פי שהנמל היה מוגן היטב, כולל עריכת סיורים והטלת פצצות-עומק למי-הנמל. סרן אמיר עודד ז"ל ביצע את משימתו במלואה - כשהוא מגלה גבורה עילאית תוך חירוף נפש ודבקות במטרה. סרן אמיר עודד ז"ל לא חזר מפעולה זו.
> 
> 
> 
> — אתר בעוז רוחם
> 

על פעולותיו בקרב עוטר אמיר לאחר מותו בעיטור הגבורה על ידי שר הביטחון שמעון פרס.

כבר במהלך המלחמה נעשו מאמצים תחת אש לאתר את גופותיהם, אך הם לא אותרו עד היום והם הוכרזו כחללים שמקום קבורתם לא נודע. לוח זיכרון על שמו נקבע בגן הנעדרים בבית הקברות הצבאי בהר הרצל בירושלים.

חיים אישיים
-----------

השאיר אחריו הורים ושני אחים.

אחיו של עודד, יואב אמיר, נהרג בתאונת דרכים בעת שירותו בצה"ל ביולי 1977.

קישורים חיצוניים
----------------

* קורות החיים של עודד אמיר, באתר "יזכור" של משרד הביטחון
* עודד אמיר באתר עטלף
* סרן עודד אמיר, באתר צה"ל, 20 ביולי 2022

הערות שוליים
------------

1. ↑  עיטור הגבורה שהוענק לעודד אמיר, באתר "בעוז רוחם" של צה"ל;  

עודד אמיר, באתר הגבורה

| מעוטרי עיטור הגבורה  |
| --- |
| מלחמת העצמאות(אות גיבור ישראל) | אברהם אביגדורוב • יוחאי בן-נון • אמיל בריג • סימן-טוב גנה • זרובבל הורביץ • צבי זיבל • בן ציון ליטנר • עמנואל לנדאו • אריה עצמוני • יזהר ערמוני • רון פלר • יאיר רחלי |
| פעולות התגמול | יעקב מזרחי • פנחס נוי • צבי עופר |
| מלחמת סיני | עוזי בר-צור • דן זיו • שלמה ניצני • יהודה קן-דרור |
| מלחמת ששת הימים | נתי גולן • משה דרימר • דניאל ורדון • אורי וייסלר • שאול ורדי • משה טל • יוסף לפר • איתן נאוה • בני ענבר • מרדכי פרידמן • גד רפן • דוד שירזי |
| מלחמת ההתשה | עמי אילון |
| מלחמת יום הכיפורים | עודד אמיר • גדעון גלעדי • צביקה גרינגולד • משה לוי • יובל נריה • שלמה ערמן • אסא קדמוני • אביגדור קהלני |
"**מחווה לקטלוניה**" (באנגלית: **Homage to Catalonia**) הוא ספר מאת ג'ורג' אורוול שפורסם בשנת 1938.

הספר **מחווה לקטלוניה** כולל את חוויותיו של אורוול מהשתתפותו בלחימה נגד הפשיסטים במלחמת האזרחים בספרד. אורוול היה חייל מיליציית POUM המרקסיסטית, והספר גם כולל תיעוד של המאבק העקוב מדם שהתנהל בתוך המחנה הרפובליקני עצמו. במאבק פנימי זה נלחמו הקומוניסטים ואנשי משמרות ההסתערות באנרכיסטים ובמרקסיסטים שהתנגדו לקומוניזם הסובייטי.

הספר נדחה על ידי המו"ל ויקטור גולאנץ, עד אז המו"ל הקבוע של אורוול, ופורסם לבסוף על ידי הוצאת פרד וורבורג, שהייתה אז קטנה למדי. המהדורה הראשונה של הספר נמכרה רק ב-700 עותקים, אך כיום הוא נחשב לאחד התיאורים החזקים של מלחמת ספרד ולמסמך חשוב על התפתחותו הפוליטית של אורוול עצמו, בעיקר כאיש שמאל רדיקלי אנטי-קומוניסטי. וורבורג היה גם המו"ל שהסכים להוציא לאור את חוות החיות של אורוול, לאחר שהספר נדחה מסיבות פוליטיות על ידי מספר הוצאות אחרות באנגליה.

הספר תורגם במלואו לעברית לראשונה רק בשנת 2012 בהוצאת עם עובד הגם שקטעים ממנו הופיעו בעברית עוד קודם לכן באוסף "מתחת לאף שלך" (דביר 2005) הכולל מבחר מאמרים מאת ג'ורג' אורוול. אוסף זה כולל גם את המאמר "מבט אחורה על מלחמת ספרד" (1943), מאמר החופף במידת מה לנושאי "מחווה לקטלוניה".

לקריאה נוספת
------------

* ג'ורג' אורוול, **מחווה לקטלוניה**, ספרית אפקים, עם עובד, 2012

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ג'ורג' אורוול** |
| ויקישיתוף תמונות ומדיה בוויקישיתוף: **מחווה לקטלוניה** |

* הומאז' לקטלונה, הטקסט המלא (אנגלית)
* "מתחת לאף שלך" - דביר 2005. מבחר מאמרים מאת ג'ורג' אורוול
* על הספר באתר עם עובד
* מחווה לקטלוניה, באתר OCLC (באנגלית)
* מחווה לקטלוניה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX3383760
* BnF: cb16639841m (data)
* GND: 4820555-2
* NLA: 36565063
* SUDOC: 160624215
* VIAF: 183892463
* WorldCat (עם VIAF): 183892463

 |
**גיא גת** (נולד ב-24 בספטמבר 1970) הוא כדורגלן עבר ישראלי ששיחק בעמדת המגן הימני.

קריירה
------

גת גדל במחלקת הנוער של הפועל פתח תקווה. ב-1 ביולי 1989 ערך את הופעת הבכורה שלו בקבוצה בניצחון 3–2 נגד בית"ר תל אביב במסגרת גביע האינטרטוטו. ב-11 בנובמבר ערך את הופעת הבכורה שלו בליגה בניצחון 2–1 נגד מכבי חיפה. ב-27 באפריל 1991 הבקיעת את שער הבכורה שלו בקבוצה בניצחון 4–0 נגד מכבי נתניה. בגמר גביע המדינה בכדורגל 1991 הורחק בדקה השנייה לאחר שתיקל את אייל ברקוביץ', הרחקה שעוררה מחלוקת ואף כמעט גרמה לפיצוץ המשחק. שנה לאחר מכן, זכה עם הקבוצה בגביע אחרי ניצחון על מכבי תל אביב. זמן קצר לאחר הזכייה, גת נפצע ונעדר מספר חודשים.

במהלך עונת 1994/1995 עזב למכבי הרצליה. ב-17 בדצמבר ערך את הופעת הבכורה שלו בניצחון 0–1 נגד הפועל באר שבע. גת שיחק בהרצליה עד עונת 1999/2000 בסיומה ירדה לליגה הלאומית.

תארים
-----

הפועל פתח תקווה
* גביע המדינה: 1991/1992

קישורים חיצוניים
----------------

* פרופיל, באתר Transfermarkt
* פרופיל, באתר WorldFootball.net

הערות שוליים
------------

1. ↑  אורי קידר, כשספורטאים מאבדים את זה – התפרצויות הזעם הבלתי נשכחות, באתר mynet פתח תקווה, ‏18 בספטמבר 2018
2. ↑  אבי מלר, עניין של שיפוט, מעריב, 5 ביוני 1991

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"גיא גת"**.